C 214/130
RO
Jurnalul Oficial al Uniunii Europene
16.6.2023
Joi, 19 ianuarie 2023
52.
salută accentul pus de BEI pe strategia de digitalizare și pe gestionarea riscurilor în materie de securitate a informațiilor și securitatea cibernetică, precum și adoptarea, în mai 2021, a strategiei Grupului BEI privind ambiția digitală (TIC); reamintește că atacurile cibernetice sunt susceptibile să genereze riscuri operaționale, reputaționale și juridice; se așteaptă ca BEI să adopte un plan de acțiune care să cuprindă atât apărarea împotriva atacurilor cibernetice, cât și redresarea în urma acestora, cu rezultate concrete și indicatori clari, și să promoveze o cultură puternică a securității cibernetice în rândul angajaților;
53.
observă că BEI, Comisia și CCE au reînnoit Acordul tripartit la 11 noiembrie 2021; regretă că acordul revizuit nu oferă soluția amplă pe care Parlamentul a solicitat-o; salută totuși faptul că noul acord permite un acces mai larg la documentele BEI auditate și o mai bună raționalizare a acestora; reiterează că se așteaptă ca CCE să aibă acces deplin la toate informațiile legate de operațiunile BEI destinate exclusiv punerii în aplicare a politicilor UE;
54. constată că, în 2021, mecanismul BEI de tratare a plângerilor a înregistrat 64 de cazuri noi (față de 77 în 2020), a prelucrat 107 cazuri (față de 137 în 2020) și a închis 64 de cazuri (față de 94 în 2020); încurajează BEI să monitorizeze recomandările mecanismului de tratare a plângerilor și să depună eforturi intense pentru a stabili contacte cu părțile interesate pentru a le propune evenimente adaptate;
55.
invită BEI să se asigure că mecanismul său de tratare a plângerilor este accesibil, eficace și independent pentru a detecta și a remedia orice încălcare a drepturilor omului în cadrul proiectelor legate de BEI;
56. este conștient de faptul că Serviciul de anchetare a fraudelor din cadrul Inspectoratului general (IG/IN) este o unitate internă care lansează anchete privind abaterile definite de politica antifraudă, pentru a oferi Grupului BEI fapte și recomandări pertinente care să stea la baza procesului decizional al BEI;
57.
ia act de faptul că provocările generate de pandemia de COVID-19 au avut un impact, pentru al doilea an consecutiv, asupra activităților serviciul competent al Inspectoratului General, ceea ce a dus la un număr redus de acuzații primite (174 în 2021 și 183 în 2020), mai puține misiuni de investigație executate (5 în 2021 și 10 în 2020) și mai puține recomandări și avize emise (45 în 2021 și 52 în 2020 comparativ cu un număr mai mare de cazuri finalizate, și anume 204 în 2021 și 195 în 2020);
58.
observă că numărul de cazuri în care acuzațiile au fost susținute de probe în urma anchetei a scăzut drastic în 2021 (17 cazuri din 67 de anchete deschise în 2021 și 37 de cazuri din 91 de anchete deschise în 2020, ceea ce reprezintă o scădere de la 41 % la 25 %);
59. salută semnarea, la 29 octombrie 2021, a acordului de lucru dintre BEI și Agenția Uniunii Europene pentru Cooperare în Materie de Aplicare a Legii (EUROPOL), care ar trebui să deschidă calea către o prevenire și o detectare mai eficace a riscurilor legate de finanțarea acordată de Grupul BEI;
60.
salută instituirea unui nou sistem de monitorizare și raportare cu privire la recomandări și avize; cere IG/IN al BEI să prezinte Parlamentului un raport mai detaliat despre rezultatele anchetelor sale; solicită ca raportul anual al IG/IN al BEI să acopere impactul financiar al cazurilor pe care le investighează, depășind simpla descriere a studiilor de caz, pentru a oferi informații valoroase pentru evaluarea protecției intereselor financiare, inclusiv evaluarea de către BEI a riscurilor financiare, operaționale și pentru reputație atunci când decide dacă o investigație în acest scop este adecvată;
61. apreciază activitatea continuă a Unității de evaluare proactivă a integrității și încurajează cooperarea consolidată între capacitățile de excludere și suspendare ale BEI, sistemul de detectare timpurie și de excludere al Comisiei și alți actori relevanți [cum ar fi baza de date a Sistemului de gestionare a neregulilor din cadrul Oficiului European de Luptă Antifraudă (OLAF) și instrumentul de evaluare a riscurilor ARACHNE], pentru a consolida activitățile de prevenire și detectare a fraudelor care sunt esențiale pentru protejarea intereselor financiare ale Uniunii;
62. reamintește BEI că natura sa duală (organism al UE și instituție financiară) face ca alinierea sa la legislația UE să fie și mai relevantă și că o guvernanță, procese și mecanisme adecvate ar trebui să fie concepute, aplicate și respectate în mod consecvent în conformitate cu standardele și criteriile Uniunii și să fie bine integrate cu cele urmate de alte servicii ale Uniunii cu care BEI interacționează frecvent;